Nafarroako Parlamentuko Mahaiak, 2021eko maiatzaren 3an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:

**1.** Izapidetzeko onartzea Cristina Ibarrola Guillén andreak aurkezturiko mozioa, zeinaren bidez Nafarroako Gobernua premiatzen baita intsulina-mendeko 2 motako diabetikoentzako glukosa-sentsoreak finantza ditzan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2021eko maiatzaren 3an

Lehendakaria: Unai Hualde Iglesias

MOZIOAREN TESTUA

Nafarroako Gorteetako kide den eta Navarra Suma talde parlamentarioari atxikia dagoen Cristina Ibarrola Guillén andreak, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatzeko. Mozioaren bidez, Nafarroako Gobernua premiatzen da intsulina-mendeko 2 motako diabetikoentzako glukosa-sentsoreak finantza ditzan.

Glukosa flash motako sentsoreen bidez monitorizatzeko sistema Osasun Sistema Nazionaleko Zerbitzuen Oinarrizko Zorroan sartzen joan da.

Lehendabizi, 4tik 17ra urtera bitarteko diabetikoentzat (2018an onetsi zen). Gero, 2019an, 1 motako diabetesa duten helduentzat.

Eta 2020ko azaroan onartu da ez 1 ez 2 motako diabetes mellitusaren diagnostikoa ez duten baina intsulina-mendekotasuna duten gaixoentzat, baldin eta intsulinarekin terapia trinkoa egiten badute eta egunean zehar gutxienez ere sei ziztada behar badituzte.

Halatan, paziente horiek doan baliatzen ahalko dute gluzemia-zerrenda erreaktiborekiko sistema alternatibo hori.

Une honetan, Osasun Ministerioa aztertzen ari da sentsore horiek finantzatzeko aukera, intsulina-mendekotasuna duten 2 motako diagnostikoa duten pertsonak oinarrizko zorroan sartuta, baina ez du inolako data zehatzetarako adierazi konpromisoa.

Ekitate eza gertatzen ari da; izan ere, 2 motako diabetesa duten pertsona intsulinizatuei (egunean zehar zenbait ziztada digital behar dituztenak kontrolatzeko) osasun sistema publikoak ez dizkie flash sentsoreak finantzatzen; 1 motako diabetesa duten pertsonei, ordea, bai. Sentsore horiek bizi-kalitatea hobetzen dute, diabetesaren kontrol klinikoa ahalbidetzen dute, hipogluzemiak murrizten dituzte eta gaixotasunaren konplikazioak murrizten dituzte.

Europa osoko osasun sistema publikoek flash sentsoreak finantzatzen dizkiete dagoeneko 2 motako diabetesa duten pertsona intsulinizatuei eta intsulina azkarra behar dutenei. Salbuespena dira Espainia eta Errumania.

Osasun Sistema Nazionalaren iraunkortasuna bermatzeko eta haren prestazioen kalitatea eta segurtasuna hobetzeko presako neurriei buruzko apirilaren 20ko 18/2012 Errege Dekretuak ezartzen du autonomia erkidegoek beren zorro osagarrian sartzen ahalko dituztela zorro komunean jasotzen ez diren teknikak, teknologiak edo prozedurak.

Hori guztia dela-eta, honako erabaki proposamen hau aurkezten da:

Nafarroako Parlamentuak Nafarroako Gobernuko Osasun Departamentua premiatzen du gehienez ere hiru hilabeteko epean finantza ditzan flash sentsoreak 2 motako diabetesa duten pertsona intsulinizatuen eta intsulina azkarra behar dutenen kasuan.

Iruñean, 2021eko apirilaren 29an

Foru parlamentaria: Cristina Ibarrola Guillén